K. Tóthová, poslankyňa: (2007-05-11):
Ja by som chcela zvýrazniť to, čo som v úvodnom slove načrtla, že snahou a želaním všetkých troch predkladateliek sú priame prenosy z Národnej rady a jej rokovania a nielen z rokovania pléna, ale aj z rokovania výborov. Ďalej chcem povedať len to, že už dosť dlho som v politike na to, aby som vedela, že uspieť možno kompromisom želateľného a možného. Tento kompromis sme videli v podobe, aby sme uspeli v tej podobe, ktorú sme predložili do parlamentu. My sa máme stretnúť na rokovaní s riaditeľom Slovenskej televízie. Budeme v tejto diskusii hovoriť aj o priamych prenosoch, avšak ich možná realizácia bude reálna až vtedy, ak sa na úrovni vlády a hlavne u ministra financií na základe prípadnej vzájomnej diskusie lídrov koaličných strán dospeje k záveru, že toto naše želanie dostane finančné pokrytie. Preto pre reálnosť presadenia informácií občanom v takom čase, ktorý je pre nich prijateľný, vidíme tento legislatívny návrh, ale so všetkými 10 spravíme pozmeňovák alebo uvítame pozmeňovák na priame vysielanie, ak takéto pozmeňujúce návrhy budú reálne. Ďalej by som chcela druhú myšlienku povedať, že by som predložený návrh pána poslanca Galbavého na prerokovanie v ústavnoprávnom výbore a vo výbore pre kultúru a médiá ešte dala návrh do výboru pre ľudské práva, národnosti a postavenie žien, pretože vnímam predložený legislatívny návrh ako realizáciu ústavného práva na informácie. Tento legislatívny návrh nehovorí len o zmene zákona o Slovenskej televízii, ale hovorí o vyššom stupni realizácie jedného z článku ústavy. A posledná poznámka, ktorú predniesol spravodajca pán poslanec Galbavý, hovorí o priamych prenosoch vlády. Ja nie som proti, ale, pán poslanec, doneste analýzu do tohto parlamentu, v ktorých štátoch Európskej únie sa vysielajú priame prenosy z vlády, a potom ja podporím váš legislatívny návrh. My predkladateľky sme doniesli do parlamentu analýzu, ktoré štáty Európskej únie majú vlastné kanály, majú priame prenosy, a máme aj širšiu paletu, ale som dala len príklady. Áno, môžeme v druhom čítaní rozšíriť túto paletu, ktoré dokonca, Česká republika ako ďaleko už zašla, že má vlastný kanál a tak ďalej atď. Ak príde do parlamentu takáto analýza, pán poslanec, ak príde, bola som členkou vlády, pracovala som po dve funkčné obdobia vo vláde a viem, že tento najvyšší výkonný orgán robí stratégie realizácie vládnej politiky, ktorá má aj svoje stránky, ktoré nemožno prediskutovávať tak, aby si ich pozeral a vnímal každý. Pretože stratégia výkonu je niečo iné ako prijímanie zákonov. To sú iného charakteru rozhodovacie procesy, a preto neviem o tom, že by čoby i jeden štát v Európskej únii alebo i na svete, možno nejaké Monako, možno, ktoré má zasadnutie vlády raz za polroka, lebo nemá čo riešiť vzhľadom na svoju rozlohu a svoju ekonomickú dynamiku, áno, okrem slávnostných zasadnutí, aby sa videli, neviem o tom, ale možno je to moja neznalosť, pán poslanec. Nevravím, že to tak nie je. Ale ak niečo navrhujete, ja vás vyzývam, aby ste priniesli analýzu, a potom ja vás podporím. Ešte raz ďakujem všetkým, ktorí vystúpili v rozprave. A záverom chcem požiadať o vaše sympatie k tomuto legislatívnemu návrhu, ktorým sa uchádzam o to, aby ste tento legislatívny návrh podporili do druhého čítania. Ďakujem vám za pozornosť.